Саопштење за медије

**Манифестација „Музеји за 10“ од 14. до 20. маја**

Панчево, 11.5.2018. – Народни музеј Панчево четврту годину за редом учествује у националној манифестацији којом се обележавају Међународни дан музеја (18.мај), Европска ноћ музеја (19.мај) и Национална недељуа музеја. Тема овогодишње манифестације је ***Хиперповезани музеји: нови приступи, нова публика***. **Радно време Народног музеја Панчево од 14. до 20. маја је од 10:00 до 19:00 сати, осим у суботу 19. маја када ће Музеј радити од 10:00 до 24:00 сата. Програм је бесплатан.**

Изложбе:

**14 – 20. 05. - Ритам спирале –Реконструкција костима и накита средњег бронзаног доба** доноси причу одвадесет и два фрагмента бронзаног лима, на којима је урађен конзерваторски третман са циљем првобитне реконструкције изгледа предмета – наногвице. Ношење накита, његов сјај и форме, распореди по телу и одећи, боје и рефлексије бронзе, свакако су представљали вид социјалне презентације, личне и полне промоције као и представу моћи. На поставци се посебно издвајају 3D модел идеалног изгледа наногвице и реконструкција мушког и женског костима из периода средњег бронзаног доба.

**14 – 17. 05. - Археоакустика – Сакрална архитектура средњовековне Србије.** Археоакустика или археологија звука бави се истраживањем и реконструкцијом звучне слике прошлости у архитектонском наслеђу, третирајући га као слојевиту просторно-временску структуру. Изложба говори у прилог томе да је акустика интегрални слој како материјалног тако и нематеријалног црквеног наслеђа средњовековне Србије. Посетиоци ће моћи да виде акустичке судове уграђиване у масивне зидове средњевековних цркава, клепало о које се удара као позив на молитву и неумску нотацију коришћену у оновременим појачким књигама.

**14 – 16. 05. - Панонке – чувари традиције.** Изложба радова УГ Панонке из Панчева којом уприличена поводом десетогодишњице Удружења. Има за циљ да представи оно што је Удружење постигло својим активностима у овом периоду. Изложене су рукотворине израђене традиционалним техникама, фотографије, захвалнице, лиценце, као и многобројна признања.

**17 – 26.05. – Панчевачко Српско Црквено Певачко Друштво: 180 година хорске музике у срба.** Изложба има за циљ да подсети наше суграђане, али и културну јавност у нашој земљи, на вредност и значај јубилеја Панчевачког српског црквеног певачког друштва, својеврсне културне институције српског народа која је био зачетник и расадник не само музичке културе, већ и позоришне уметности и српске културе уопште. Посетиоци ће моћи да се упознају са богатом историјом Друштва од самих почетака 1838.

**19. 05. ЕВРОПСКА НОЋ МУЗЕЈА**

**Селфи – аутопортрет XXI века.** Публика ће се упознати са историјатом селфија, разликом између аутопортрета и селфија, његовим врстама и подврстама, друштвеној, културолошкој и психолошкој димензији, о делу популације која највише прави селфије , али и у којим земљама и којим ситуацијама су законом забрањени због опасности којима се излаже аутор као и о другим занимљивостима које прате овај, последњих година, опште прихваћен феномен.

**18:00 – 21:00 – Радионица за ручно прављење папира.** У сарадњи са Гимназијом „Урош Предић“, Електротехничком школом „Никола Тесла“, Техничком школом „21. мај“ и Пољопоривредном школом „Јосиф Панчић“ у дворишту Музеја биће реализоване показне радионице за ручно прављење папира осмишљене са циљем едукације шире популације о значају очувања уметничких заната и подизањем свести о значају очувања природе. Поред практичног дела средњошколци ће се упознати и са историјским, уметничким и еколошким сегментом једаног од најзначајнијих изума у историји цивилизације.

**Пратећи програм Манифестације**

**Фестивал гитаре Панонија**

Предвиђена су четири концерта и међународно такмичење младих гитариста у шест категорија. Концерте изводе еминентни извођачи на класичној гитари и то: Томаж Рајтерич (Словенија) – редовни професор на Музичкој Академији у Љубљани, Виктор Илић (Србија) – виртуоз и писац транскрипција за гитару, вишеструки добитник специјалне плакете за развој гитаре у Бугарској и добитник ордена ЊКВ Томислава Карађорђевића, Дуо Бранковић – Турудић (Србија) – промоција албума „Солунац“ у издању ПГП РТС у оквиру обележавања 100-годишњице Првог светског рата, песме које су певали српски војници у Великом рату у обради за класичну гитару, и концерт победника на коме ће наступити шест победника категорија из свих земаља учесница.

**18.05**.

* 20:00 – 21: 30 – церемонија свечаног отварања и концерт Томаж Рајтерич

**19.05.**

* 19:00 – церемонија проглашења победника за све категорије и концерт победника
* 20:00 – 21: 30 – концерт Виктор Илић

**20.05.**

* 17:30 – 19:00 – концерт дуа Бранковић – Турудић

**НАГРАДА Музеј за 10**

**На свечаној Скупштини Националног комитета ИКОМ Србија, одржаној 9.маја 2018, у Кући краља Петра I у Београду, Народном музеју Панчево додељена је награда *Музеј за 10* за истакнути допринос у прошлогодишњој манифестацији.**